Hetvenöt szám és egy új díj

*Farkas László-díjat alapított az Új Írás*

*Él közöttünk egy férfi, akit jóságból, szeretetből és hűségből gyúrt össze az Isten! Évtizedekig voltam a munkatársa, és sokat tanultam tőle a hűségről. Ezt a férfit Farkas Lászlónak hívják. Farkas László az elkötelezettség és a tisztesség gyermeke. Lénye maga hűség és szorgalom, a becsület és a jóság. Egyike azon férfiaknak, akiben nem kellett, mert nem lehetett csalódni. Létének lényege a becsület, a szolgálat és az irodalom iránti elkötelezettség, és a szellemi feladatok következetes végzése és tisztelete. Farkas László maga a dolgos jóság és szeretet. Irodalmat nem lehetett szebben szeretni és szerettetni. Ott éltünk az Új Írás szerkesztőségében egymás mellett akár a testvérek, nem tudtam és nem is akartam ajándékozó hűségétől megszabadulni...*

Írta róla az Új Írás egykori főszerkesztője, Juhász Ferenc, évtizedeken át legközelebbi munkatársa. Most az Új Írás – Farkas László megálmodta – online változatának jubileumi, 75. száma hozta a gondola-tot, hogy a szerkesztőség megalapítsa a Farkas László-díjat. Egy teljes év – írói, költői, irodalmári – alkotótevékenységét díjazzuk vele. Elsőként 2026 januárjában. A győztest a folyóirat szerzői fogják anonim szavazataikkal megválasztani.